### NN 34/2025 (27.2.2025.), Odluka o porezima Općine Dicmo

Općina Dicmo

411

Na temelju članka 35. Zakona o lokalnoj i područnoj (regionalnoj) samoupravi (»Narodne novine« broj 33/2001, 60/2001, 129/2005, 125/2008, 36/2009, 150/2011, 144/2012, 19/2013, 137/2015, 123/2017, 98/2019 i 144/2020), članka 20. i 42. Zakona o lokalnim porezima (»Narodne novine«, br. 115/2016, 101/2017, 114/2022, 114/2023 i 152/2024) i članka 14. Statuta Općine Dicmo (»Službeni glasnik općine Dicmo«, br. 5/2022 – pročišćeni tekst) općinsko vijeće Općine Dicmo na 30. sjednici održanoj 20. veljače 2024. godine, donijelo je

ODLUKU

O POREZIMA OPĆINE DICMO

I. TEMELJNE ODREDBE

Članak 1.

Ovom Odlukom propisuju se vrste poreza koji pripadaju Općini Dicmo, porezni obveznici, (u daljnjem tekstu: Općina), visina stope poreza na potrošnju, visina poreza na nekretnine te nadležno porezno tijelo za utvrđivanje, evidentiranje, nadzor, naplatu i ovrhu radi naplate navedenih poreza.

II. VRSTE POREZA

Članak 2.

Općinski porezi Općine Dicmo su:

1. porez na potrošnju

2. porez na nekretnine.

III. POREZ NA POTROŠNJU

Članak 3.

Porez na potrošnju plaća se za potrošnju alkoholnih pića (vinjak, rakija, žestoka pića), prirodnih vina, specijalnih vina, piva i bezalkoholnih pića u ugostiteljskim objektima na području Općine.

Obveznik poreza na potrošnju je pravna i fizička osoba koja pruža ugostiteljske usluge.

Osnovicu poreza na potrošnju čini prodajna cijena pića koje se proda u ugostiteljskim objektima, a u koju nije uključen porez na dodanu vrijednost.

Porez na potrošnju plaća se po stopi od 3 % na osnovicu iz stavka 3. ovog članka.

IV. POREZ NA NEKRETNINE

Članak 4.

Porez na nekretnine plaćaju domaće i strane, pravne i fizičke osobe koje su vlasnici nekretnina na području Općine Dicmo na dan 31. ožujka godine za koju se utvrđuje porez.

Nekretnina je svaka stambena zgrada ili stambeni dio stambeno-poslovne zgrade ili stan te svaki drugi samostalni funkcionalni prostor namijenjen stanovanju. Nekretninom se ne smatraju gospodarstvene zgrade koje služe samo za smještaj poljoprivrednih strojeva, oruđa i drugog pribora te nekretnine za koje se prema odluci o komunalnoj naknadi određuje koeficijent namjene za proizvodni ili neproizvodni poslovni prostor.

Iznimno od stavka 1. ovog članka, ako se ne može utvrditi vlasnik, porez na nekretnine plaća korisnik nekretnine određen prema odredbama propisa kojima se uređuje komunalno gospodarstvo.

Obveza plaćanja poreza na dohodak od iznajmljivanja kuća, stanova, soba i postelja te objekata za robinzonski smještaj putnicima i turistima i organiziranja kampova prema odredbama propisa o porezu na dohodak, obveza plaćanja drugih poreza s osnova obavljanja djelatnosti te prijava prostora kao nekomercijalnog smještaja nema utjecaj na utvrđivanje statusa nekretnine za potrebe utvrđivanja poreza na nekretnine.

Porez na nekretnine na području Općine Dicmo plaća se u visini od 1,90 eura/m2 korisne površine nekretnine.

Članak 5.

Porez na nekretnine ne plaće se na nekretnine:

1. koje služe za stalno stanovanje

2. koje se iznajmljuju na temelju ugovora o najmu za stalno stanovanje

3. javne namjene i nekretnine namijenjene institucionalnom smještaju osoba

4. koje se u poslovnim knjigama trgovačkih društava vode kao nekretnine namijenjene prodaji, ako je od dana unosa u poslovne knjige do 31. ožujka godine za koju se utvrđuje porez proteklo manje od šest mjeseci

5. preuzete u zamjenu za nenaplaćena potraživanja, ako je od dana preuzimanja do 31. ožujka godine za koju se utvrđuje porez proteklo manje od šest mjeseci

6. koje zbog proglašenja prirodnih nepogoda u određenom poreznom razdoblju nisu podobne kao stambeni prostor

7. u slučajevima kada se iz svih okolnosti može utvrditi da je onemogućena stambena namjena nekretnine

8. u vlasništvu jedinica lokalne samouprave koje se nalaze isključivo na teritoriju te jedinice lokalne samouprave

9. koje domaćinu određenom prema propisu kojim se uređuje ugostiteljska djelatnost slu-že za stalno stanovanje.

U slučaju iz stavka 1. točke 2. ovog članka smatra se da se nekretnina iznajmljuje na temelju ugovora o najmu za stalno stanovanje, ako je u određenom poreznom razdoblju iznajmljena najmanje deset mjeseci.

U slučaju iz stavka 1. točke 7. ovog članka stambena namjena nekretnine u smislu ovog Zakona utvrđuje se na temelju postojanja infrastrukture ili opreme ili uređaja koji zamjenjuju priključak na infrastrukturu.

Za nekretnine iz stavka 1. točke 7. ovog članka porezni obveznik dužan je dokazati da je onemogućena stambena namjena nekretnine.

Članak 6.

Radi dokazivanja da se radi o nekretnini koja služi za stalno stanovanje, porezni obveznik dužan je na poziv poreznog tijela dokazati činjenicu stalnog stanovanja, pri čemu se činjenica stalnog stanovanja ne smatra dokaznom prijavom prebivališta na nekretnini.

Porezno tijelo ovlašteno je prikupljati podatke potrebne za dokazivanje činjenice stalnog stanovanja od drugih osoba koje raspolažu tim podacima, a osobito od osoba koje raspolažu podacima o korištenju dijelova infrastrukture.

V. NADLEŽNO TIJELO ZA UTVRĐIVANJE I NAPLATU POREZA

Članak 7.

Poslove utvrđivanja, evidentiranja, nadzora, naplate i ovrhe radi naplate poreza na potrošnju i poreza na nekretnine prenose se na Ministarstvo financija, Poreznu upravu.

Ovlašćuje se nadležna organizacija platnog prometa zadužena za raspoređivanje uplaćenih prihoda korisnicima, da naknadu koja pripada Ministarstvu financija, Poreznoj upravi, u iznosu od 5 % od ukupno naplaćenih prihoda, obračuna i uplati u državni proračun i to do zadnjeg dana u mjesecu za protekli mjesec.

Članak 8.

Danom stupanja na snagu ove Odluke, prestaje važiti Odluka o porezima Općine Dicmo (»Službeni glasnik Općine Dicmo« broj 6/2018 i 19/2023).

Članak 9.

Ova Odluka objavit će se u »Narodnim novinama« i »Službenom glasniku Općine Dicmo«, a stupa na snagu osmoga dana od dana objave u »Službenom glasniku Općine Dicmo«.

Klasa: 410-01/25-01/2
 Urbroj: 2181-21-01-25-1
 Dicmo Kraj, 20. veljače 2025.

Predjednik
 Općinskog vijeća
 Ivan Vukšić, v. r.